Procurorii DIICOT au luat măsura urmăririi penale faţă de fostul preşedinte al Federaţiei Române de Fotbal, Mircea Sandu, dar şi faţă de Bogdan Petculescu, Ziv- Asher Tetelman şi Puiu Tetelman, pentru săvârşirea infracţiunilor de constituire a unui grup infracţional organizat, delapidare şi spălare de bani.

"În cauză, există suspiciunea rezonabilă că în perioada 2009-2010, suspectul Sandu Mircea a iniţiat şi constituit împreună cu suspecţii Petculescu Bogdan, Tetelman Ziv- Asher şi Tetelman Puiu, un grup infracţional organizat care a avut ca scop însuşirea din patrimoniul Federaţiei Române de Fotbal a sumei de 740.000 euro, provenită din încheierea unui contract de execuţie lucrări având ca obiect construcţia unui centru de fotbal pe raza localităţii Buftea, judeţul Ilfov", arată Direcţia de Investigare a Infracţiunilor de Criminalitate Organizată şi Terorism (DIICOT) într-un comunicat de presă, postat pe site-ul instituţiei.

Astfel, a fost creat un circuit fictiv prin intermediul căruia au fost încheiate succesiv contracte de antrepiză şi subantrepiză între mai multe societăţi comerciale controlate de către membrii grupului infracţional. Prin intermediul contractelor, au fost transferaţi bani proveniţi din contractele încheiate cu Federaţia Română de Fotbal.

O parte din aceste sume au revenit ulterior membrilor grupării infracţionale disimulate sub forma “restituire împrumut asociat”, “dividende”, acuză DIICOT.

Suspecţilor li s-au adus la cunoştinţă calitatea procesuală şi acuzaţiile.